น้ำมันดิบปิดบวก 75 เซนต์
สัญญาน้ำมันดิบเวสต์เท็กซัสปิดบวก 75 เซนต์ที่ 88.76 ดอลลาร์/บาร์เรล คาดมาตรการญี่ปุ่นหนุนอุปสงค์
23 เม.ย. 2556

สัญญาน้ำมันดิบเวสต์เท็กซัสปิดบวก 75 เซนต์ที่ 88.76 ดอลลาร์/บาร์เรล คาดมาตรการญี่ปุ่นหนุนอุปสงค์
สัญญาน้ำมันดิบเวสต์เท็กซัส (WTI) ตลาดนิวยอร์ก ส่งมอบเดือนพ.ค.ซึ่งครบกำหนดส่งมอบแล้วนั้น ปิดบวก 75 เซนต์ หรือ 0.9% แตะที่ 88.76 ดอลลาร์/บาร์เรล ขณะที่สัญญาส่งมอบเดือนมิ.ย.เพิ่มขึ้น 92 เซนต์ หรือ 1.04% ปิดที่ 89.19 ดอลลาร์/บาร์เรล
ส่วนสัญญาน้ำมันดิบเบรนท์ส่งมอบเดือนมิ.ย.ที่ตลาดลอนดอน เพิ่มขึ้น 74 เซนต์ หรือ 0.74% ปิดที่ 100.39 ดอลลาร์/บาร์เรล
ตลาดน้ำมันนิวยอร์กได้รับแรงกดดันหลังจากมีรายงานว่า ที่ประชุม G20 ไม่ได้ต่อต้านมาตรการกระตุ้นเศรษฐกิจของญี่ปุ่น ซึ่งรวมถึงการเข้าซื้อพันธบัตรวงเงิน 7 ล้านล้านเยน หรือ 7 หมื่นล้านดอลลาร์สหรัฐต่อเดือน 
เทรดเดอร์คาดการณ์ว่า มาตรการดังกล่าวจะช่วยหนุนความต้องการพลังงานในญี่ปุ่นซึ่งเป็นประเทศที่ใช้น้ำมันมากเป็นอันดับ 3 ของโลก ให้ปรับตัวสูงขึ้นด้วย
นอกจากนี้ ตลาดยังได้รับแรงหนุนจากการคาดการณ์ที่ว่า กลุ่มประเทศผู้ส่งออกน้ำมัน (โอเปค) จะปรับลดการผลิตเพื่อป้องกันไม่ให้ราคาน้ำมันร่วงลงอีก โดยประเทศสมาชิกบางประเทศของโอเปคมองว่า ราคาน้ำมันดิบที่ระดับ 100 ดอลลาร์/บาร์เรล ถือเป็นระดับที่สมเหตุสมผลสำหรับทั้งผู้ใช้และผู้ผลิตน้ำมัน